
RAPORT COMUN
asupra propunerii legislative pentru modificarea lit. a) a alin.(1) al art.7 din Ordonanţa de urgenţă a Guvernului nr.125/2006 pentru aprobarea schemelor de plăţi directe şi plăţi naţionale directe complementare, care se acordă în agricultură începând cu anul 2007, şi pentru modificarea art.2 din Legea nr.36/1991 privind societăţile agricole şi alte forme de asociere în agricultură
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice, au fost sesizate spre dezbatere pe fond cu propunerea legislativă pentru modificarea lit. a) a alin.(1) al art.7 din Ordonanţa de urgenţă a Guvernului nr.125/2006 pentru aprobarea schemelor de plăţi directe şi plăţi naţionale directe complementare, care se acordă în agricultură începând cu anul 2007, şi pentru modificarea art.2 din Legea nr.36/1991 privind societăţile agricole şi alte forme de asociere în agricultură, transmisă cu adresa  nr. Pl. x 664 din 23 decembrie 2013 şi înregistrată sub nr. 4c-11/1603 la Comisia juridică şi respectiv cu nr.4c-4/7 la Comisia pentru agricultură, în data de 08.01.2014. 
Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.
Senatul, în calitate de primă cameră sesizată, a respins propunerea legislativă în şedinţa din 16 decembrie 2013.
Consiliul Legislativ, prin avizul nr.1017/27.09.2013, avizează favorabil propunerea legislativă.

Guvernul, prin punctul de vedere nr.2166/15.11.2013, nu susţine propunerea legislativă supusă dezbaterii.

Propunerea legislativă are ca obiect de reglementare modificarea art.7 alin.(1) lit. a) din Ordonanţa de urgenţă a Guvernului nr.125/2006 pentru aprobarea schemelor de plăţi directe şi plăţi naţionale directe complementare, care se acordă în agricultură începând cu anul 2007, şi pentru modificarea art.2din Legea nr.36/1991 privind societăţile agricole şi alte forme de asociere în agricultură, în sensul că terenul agricol poate fi exploatat, arendat sau închiriat de oricare dintre coproprietari. 
Comisia pentru buget, finanţe şi bănci, a transmis, cu adresa nr. 4c-2/804 un aviz negativ al propunerii legislative.

În conformitate cu prevederile art.61 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat iniţiativa legislativă în şedinţa din 11 martie 2014. 
La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Daniel Botănoiu, secretar de stat în cadrul Ministerului Agriculturii şi Dezvoltării Rurale. 

La lucrările comisiei au fost prezenţi 34 deputaţi, din totalul de 36 de membri ai comisiei.
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice au examinat iniţiativa legislativă în şedinţa din 23 aprilie 2014. 
La lucrările comisiei au fost prezenţi 34 deputaţi, din totalul de 37 membri ai Comisiei juridice.

În urma dezbaterilor, membrii celor două comisii, au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a Propunerii pentru modificarea lit. a) a alin.(1) al art.7 din Ordonanţa de urgenţă a Guvernului nr.125/2006 pentru aprobarea schemelor de plăţi directe şi plăţi naţionale directe complementare, care se acordă în agricultură începând cu anul 2007, şi pentru modificarea art.2 din Legea nr.36/1991 privind societăţile agricole şi alte forme de asociere în agricultură, întrucât reglementările propunerii legislative nu respectă prevederile Legii nr.287/2007 privind Codul civil, cu modificările şi completările ulterioare.
Propunerea legislativă sus menţionată face parte din categoria legilor ordinare, potrivit prevederilor art.73 din Constituţia României, republicată.

